CELEX: 32016R0871
Language: hr
Date: 2016-06-01 00:00:00
Title: Provedbena uredba Komisije (EU) 2016/871 оd 1. lipnja 2016. o neobnavljanju odobrenja za aktivnu tvar amitrol u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011 (Tekst značajan za EGP)

2.6.2016   
            
            
               HR
            
            
               Službeni list Europske unije
            
            
               L 145/4
            
         PROVEDBENA UREDBA KOMISIJE (EU) 2016/871
   оd 1. lipnja 2016.
   o neobnavljanju odobrenja za aktivnu tvar amitrol u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
   budući da:
   
               (1)
            
            
               Amitrol kao aktivna tvar bio je uvršten u Direktivu Komisije 2001/21/EZ (2) u okviru Priloga I. Direktivi Vijeća 91/414/EEZ (3).
            
         
               (2)
            
            
               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su navedene u dijelu A Priloga Provedbenoj uredbi Komisije (EU) br. 540/2011 (4).
            
         
               (3)
            
            
               Odobrenje aktivne tvari amitrol, kako je određeno u dijelu A Priloga Provedbenoj uredbi (EU) br. 540/2011, istječe 30. lipnja 2016.
            
         
               (4)
            
            
               Zahtjev za produljenje uvrštenja tvari amitrol u Prilog I. Direktivi 91/414/EEZ podnesen je u skladu s člankom 4. Uredbe Komisije (EU) br. 1141/2010 (5) u roku predviđenom tim člankom.
            
         
               (5)
            
            
               Podnositelj zahtjeva dostavio je dodatnu dokumentaciju u skladu sa zahtjevima iz članka 9. Uredbe (EU) br. 1141/2010. Država članica izvjestiteljica smatrala je zahtjev potpunim.
            
         
               (6)
            
            
               Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja te ga je 2. travnja 2014. dostavila Europskoj agenciji za sigurnost hrane (dalje u tekstu „Agencija”) i Komisiji.
            
         
               (7)
            
            
               Agencija je izvješće o ocjeni produljenja dostavila na primjedbe podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.
            
         
               (8)
            
            
               Dana 19. lipnja 2014. Agencija je Komisiji dostavila zaključak (6) o tome može li se očekivati da aktivna tvar amitrol ispuni mjerila za odobravanje iz članka 4. Uredbe (EZ) br. 1107/2009. Agencija je zaključila da postoji velika mogućnost da procijenjene reprezentativne uporabe dovedu do izloženosti podzemnih voda relevantnom metabolitu amitrola koja premašuje parametarsku graničnu vrijednost za pitku vodu od 0,1μg/L u svim odgovarajućim situacijama povezanima s podzemnim vodama. Osim toga, utvrđen je velik rizik od uporabe amitrola za primjenitelje, radnike i druge prisutne osobe.
            
         
               (9)
            
            
               Na temelju tih utvrđenih rizika nije utvrđeno da su ispunjena mjerila za odobravanje iz članka 4. Uredbe (EZ) br. 1107/2009 u odnosu na jednu ili više reprezentativnih uporaba najmanje jednog sredstva za zaštitu bilja. Stoga je prikladno ne obnoviti odobrenje za amitrol u skladu s člankom 20. stavkom 1. točkom (b) Uredbe (EZ) br. 1107/2009.
            
         
               (10)
            
            
               Osim toga, amitrol je u skladu s Uredbom (EZ) br. 1272/2008 Europskog parlamenta i Vijeća (7) klasificiran kao reproduktivno toksična tvar 2. kategorije i ima toksične učinke na endokrine organe. Na temelju toga i uzimajući u obzir zaključak Agencije trebalo bi smatrati da amitrol posjeduje endokrino štetna svojstva u skladu s privremenim odredbama četvrtog stavka točke 3.6.5. Priloga II. Uredbi (EZ) br. 1107/2009. Međutim, budući da utvrđeni rizici iz uvodne izjave 8. isključuju odobrenje za amitrol, nije bilo primjereno razmatrati je li izlaganje amitrolu pod realno pretpostavljenim uvjetima uporabe zanemarivo. Stoga se nije moglo zaključiti ispunjuje li amitrol mjerila za odobravanje u pogledu endokrino štetnih svojstava kako je navedeno u prvom stavku točki 3.6.5. Prilogu II. Uredbi (EZ) br. 1107/2009.
            
         
               (11)
            
            
               Nadalje, u zaključku Agencije utvrđuje se da je tijekom stručnog pregleda predloženo da bi trebalo promijeniti klasifikaciju amitrola u reproduktivno toksičnu tvar 1.B kategorije.
            
         
               (12)
            
            
               S obzirom na bojazni navedene u uvodnoj izjavi 8., izuzeće iz članka 4. stavka 7. Uredbe (EZ) br. 1107/2009 ne primjenjuje se. Primjena tog izuzeća isključena je i na temelju toga što nije utvrđeno da mjerila predviđena točkama 3.6.3., 3.6.4., 3.6.5. ili 3.8.2. Priloga II. Uredbi (EZ) br. 1107/2009 nisu ispunjena.
            
         
               (13)
            
            
               Komisija je pozvala podnositelja zahtjeva da podnese svoje primjedbe o zaključku Agencije i o nacrtu izvješća o ponovnoj ocjeni u skladu s člankom 17. stavkom 1. Uredbe (EU) br. 1141/2010. Podnositelj zahtjeva podnio je primjedbe koje su detaljno pregledane.
            
         
               (14)
            
            
               Međutim, unatoč argumentima koje je iznio podnositelj zahtjeva, bojazni u pogledu tvari nisu se mogle ukloniti.
            
         
               (15)
            
            
               Državama članicama trebalo bi dati vremena kako bi povukle odobrenja za sredstva za zaštitu bilja koja sadržavaju amitrol.
            
         
               (16)
            
            
               U slučaju sredstava za zaštitu bilja koja sadržavaju amitrol, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije 30. rujna 2017.
            
         
               (17)
            
            
               Ovom se Uredbom ne dovodi u pitanje ponovno podnošenje zahtjeva za amitrol u skladu s člankom 7. Uredbe (EZ) br. 1107/2009.
            
         
               (18)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Neobnavljanje odobrenja za aktivnu tvar
   Odobrenje za aktivnu tvar amitrol ne obnavlja se.
   Članak 2.
   Prijelazne mjere
   Države članice povlače odobrenja za sredstva za zaštitu bilja koja kao aktivnu tvar sadržavaju amitrol do 30. rujna 2016.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 30. rujna 2017.
   Članak 4.
   Izmjene Provedbene uredbe (EU) br. 540/2011
   U dijelu A Priloga Provedbenoj uredbi (EU) br. 540/2011 briše se redak 14. „Amitrol”.
   Članak 5.
   Stupanje na snagu
   Ova Uredba stupa na snagu 1. srpnja 2016.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 1. lipnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Komisije 2001/21/EZ od 5. ožujka 2001. o izmjeni Priloga I. Direktivi Vijeća 91/414/EEZ o stavljanju sredstava za zaštitu bilja na tržište radi uvrštavanja amitrola, dikvata, piridata i tiabendazola kao aktivnih tvari (SL L 69, 10.3.2001., str. 17.).
   
      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (5)  Uredba Komisije (EU) br. 1141/2010 od 7. prosinca 2010. o utvrđivanju postupka za produljenje uvrštenja druge grupe aktivnih tvari u Prilog I. Direktivi Vijeća 91/414/EEZ i utvrđivanju popisa tih tvari (SL L 322, 8.12.2010., str. 10.).
   
      (6)  EFSA (Europska agencija za sigurnost hrane), 2014. Zaključak o stručnom pregledu procjene rizika od pesticida koji sadržavaju aktivnu tvar amitrol. EFSA Journal 2014;12(7):3742, 84. str. doi:10.2903/j.efsa.2014.3742.
   
      (7)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).